Pa bly koelkop tydens huisroof - Misdaad - Republikein
Wednesday, September 30th, 04:44:01
Pa bly koelkop tydens huisroof
'n Koelkop ingesteldheid het verseker dat 'n pa en sy twee kinders Vrydag ongedeerd daarvan afgekom het ná hulle na bewering helder oordag in hul huis in Pionierspark in Windhoek deur drie gewapende mans beroof is.
Mnr. Hendri van Zyl het aan ­Republikein gesê hy was omstreeks 11:25 voor sy rekenaar in die sitkamer werksaam toe die mans, met messe gewapen, deur die oop skuifdeur op die lapa toegang tot die eiendom verkry het.
Die Van Zyls se huis grens aan 'n rivierbedding en die mans het oënskynlik die lemmetjiesdraad geknip en die elektriese heining met stokke opgelig om oor die muur te klim. Die gesin se twee honde het wel geraas, maar volgens Van Zyl blaf hulle gedurig vir die tarentale in die rivier. Hy het dus nie onraad vermoed nie.
Van Zyl sê hy het dadelik sy hande uitgehou en die jong mans verseker hy gaan hom nie teësit nie.
"Dis die enigste ding wat jy kan doen. Help eerder waar jy kan. Ons het versekering, maar jy het net een lewe."
Die inbrekers het Van Zyl glo vasgebind en hom op sy knieë in die gang af na die kamer gesleep waar sy seun (13) en dogter (6) was. Hulle wou weet waar Van Zyl se geld is, maar hy het verduidelik sy vrou, wat nie tuis was nie, het sy beursie. Daarna het hulle na bewering die huis begin deursoek vir goed wat hulle kon steel.
Volgens Van Zyl het een van die inbrekers kwaad geraak ná hy op 'n lugpistool (BB gun) afgekom het. Hy het gedink Van Zyl het gejok dat daar nie wapens in die huis was nie. Van Zyl moes toe verduidelik dit is eintlik 'n speelding.
Volgens Van Zyl het die mans nie aggressief teenoor hom of sy kinders opgetree nie, maar kon hy hoor hulle raak toenemend gefrustreed omdat hulle nie genoeg waardevolle besittings kon kry nie.
Nie een van die kinders was aanvank­lik vasgebind nie.
Toe hulle vermoed die inbrekers is weg, het Van Zyl se seun hom begin losmaak. Die mans het die seun betrap en hom vasgebind.
Later het die dogter haar broer begin losmaak omdat hulle vermoed het die inbrekers was vort. Hulle is opnuut betrap en die inbrekers het gedreig dit is die laaste keer dat hulle die seun gaan vasbind.
Intussen het die seun sy ma geWhats­App. Sy het die buurtwag gekontak. Beide die buurtwag en die stadspolisie was binne vyf minute ná die boodskap op die toneel, sê Van Zyl.
Die inbrekers het reeds spore gemaak.
Die mans was nie vermom nie. Een het goed Afrikaans gepraat, terwyl die ander een Engels magtig was. Die derde man was nie vlot in een van die tale nie. Volgens Van Zyl was een van die mans heeltyd besig op die twee goedkoop selfone in sy besit.